XXI быуатта ОПЕК-тың нефттең хаҡына йоғонто яһау һәм был сеймалдың донъя баҙарын тәртипкә килтереү мөмкинлеге һиҙелерлек кәмей. Был ОПЕК-ҡа инмәгән илдәрҙең : Рәсәйҙең (донъя етештереүенең 13 %), АҠШ-тың (12 %), Ҡытайҙың (5 %), Канаданың (4 %), Бразилияның (3 %), Ҡаҙағстандың (2 %) күләмле нефть сығарыуы менән бәйле[29]. Был илдәрҙең етештереүҙәге уңыштарының бер өлөшө «ғәҙәти булмаған нефть» үҫеше менән бәйле (АҠШ-та сланец нефте, Канадала нефть ҡомдары). 2008 йылда донъя иҡтисади көрсөгө башланғандан алып нефткә ихтыяж кәмей, ә 2015 йылда ихтыяждан артығыраҡ тәҡдим күҙәтелә[30]. Артыҡ тәьмин ителешкә һәм нефткә хаҡтарҙың ике тапҡырға түбәнәйеүенә ҡарамаҫтан, ОПЕК ағзалары, баҙарҙағы өлөшөн конкуренттар алыр тип ҡурҡып, етештереүҙе кәметмәй. Һөҙөмтәлә ОПЕК-тың ҡайһы бер илдәре килемдең кәмеүе менән, икенселәре хатта нефть сығарыу кимәле юғары булғанда ла бюджет дефициты менән осраша.